Broj: 711-I-856-M-145/22-02-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Stjepana Aščića, direktora trgovačkog društva Vodovod d.o.o., za davanjem mišljenja Povjerenstva,** na 164. sjednici održanoj dana 22. ožujka 2022.g. daje sljedeće

**MIŠLJENJE**

1. **Sukladno članku 18. stavku 1. ZSSI-a, obveznik Stjepan Aščić, direktor trgovačkog društva Vodovod d.o.o. ne može istovremeno uz obnašanje navedene dužnosti biti član uprave-direktor drugih trgovačkih društava, pa tako ni trgovačkog društva Kubus d.o.o.**
2. **Sukladno članku 19. stavku 1. ZSSI-a, obveznik Stjepan Aščić, direktor trgovačkog društva Vodovod d.o.o. za vrijeme obnašanja dužnosti u obvezi je u trgovačkom društvu Kubus d.o.o. prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.**

Obrazloženje

Zahtjev za davanjem mišljenja Povjerenstva podnio je obveznik Stjepan Aščić, direktor trgovačkog društva Vodovod d.o.o. U Povjerenstvu zahtjev je zaprimljen 15. ožujka 2022. pod poslovnim brojem 711-U-3637-M-145/22-01-1, povodom kojeg se vodi predmet broj M-45/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a.

Uvidom u sudski registar trgovačkog suda u Osijeku, Stalna služba u Slavonskom Brodu, utvrđeno je da je pod brojem MBS: 050028098 upisano trgovačko društvo Vodovod d.o.o. Kao osnivači društva upisani su Grad Slavonski Brod, Općina Velika Kopanica, Općina Oprisavci, Općina Sikirevci, Općina Bebrina, Općina Podcrkavlje, Općina Klakar, Općina Brodski Stupnik, Općina Vrpolje, Općina Gornja Vrba, Općina Bukovlje, Općina Garčin, Općina Gundinci, Općina Slavonski Šamac, Općina Nova Kapela, Općina Sibinj, Općina Oriovac i Općina Donji Andrijevci. Kao osoba ovlaštena za zastupanje upisan je Stjepan Aščić, koji trgovačko društvo zastupa samostalno i pojedinačno. Slijedom navedenog, Stjepan Aščić je povodom obnašanja navedene dužnosti obveznik ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je on jedini član Uprave i direktor trgovačkog društva Vodovod d.o.o. iz Slavonskog Broda koje je u vlasništvu jedinica lokalne samouprave, a ujedno je jedini osnivač i član Uprave trgovačkog društva Kubus d.o.o. Slavonskog Broda. Obveznik ističe kako je društvo Kubus d.o.o. trenutno u statusu mirovanja, nema zaposlenih osoba, kao niti prometa u poslovanju te da ne ostvaruje prihod. Obveznik navodi da jedino podnosi obvezna financijska izvješća iskazana s ,,0“ prihoda. Ističe da predmetno trgovačko društvo nikada nije poslovalo niti posluje s jedinicama lokalne i regionalne samouprave.

Slijedom navedenog, obveznik postavlja upit može li ostati osnivač i član Uprave trgovačkog društva Kubus d.o.o., s obzirom na obnašanje funkcije člana Uprave trgovačkog društva Vodovod d.o.o.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one osobe koje su navedene kao članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar Trgovačkog suda u Osijeku, Stalna služba u Slavonskom Brodu utvrđeno je da je pod brojem MBS: 050047973 upisano trgovačko društvo Kubus d.o.o. Kao osnivač i zastupnik društva upisan je Stjepan Aščić koji navedeno trgovačko društvo zastupa samostalno i pojedinačno.

Povjerenstvo ukazuje obvezniku da, sukladno odredbi članka 18. stavka 1. ZSSI-a, isti tijekom obnašanja dužnosti direktora trgovačkog društva iz članka 3. podstavka 1. stavka 40. ZSSI-a, ne može biti član uprave drugog trgovačkog društva pa tako ni trgovačkog društva Kubus d.o.o.

Nadalje, Povjerenstvo ističe da je obveznik, sukladno članku 19. stavku 1. ZSSI-a, dužan prenijeti upravljačka prava nad trgovačkim društvom Kubus d.o.o., a budući da u istom ima više od 5% udjela u vlasništvu.

Povjerenstvo ukazuje obvezniku da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Ukazuje se obvezniku da je, sukladno članku 8. stavku 1. ZSSI-a, dužan razriješiti okolnost istodobnog članstva u upravi dva trgovačkog društva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Stjepan Aščić, putem e-maila
2. Objava na internetskoj stranici Povjerenstva
3. Pismohrana